การยุบสภาหลังประชุมเอเปค เป็นเทคนิคการเมืองที่จะยุบสภาก่อนครบวาระ เพื่อย้ายพรรคง่าย
นายสมชัย ศรีสุทธิยากร กรรมาธิการวิสามัญพิจารณาร่างพระราชบัญญัติประกอบรัฐธรรมนูญว่าด้วยการเลือกตั้ง ส.ส. และร่างพระราชบัญญัติประกอบรัฐธรรมนูญ ว่าด้วยพรรคการเมือง และอดีต กกต. กล่าวถึงกรณีที่ พลเอก ประวิตร วงษ์สุวรรณ รองนายกรัฐมนตรีและหัวหน้าพรรคพลังประชารัฐ ระบุว่า รัฐบาลจะยุบสภาหลังการประชุมเอเปคในปลายปีนี้ ว่า การยุบสภาเป็นอำนาจการตัดสินใจของนายกรัฐมนตรีและเป็นเรื่องของสถาบันการเมือง ที่หากไม่สามารถบริหารราชการแผ่นดินต่อไปได้คือ ไม่สามารถที่จะคุมเสียงในสภาได้ ซึ่งขณะนี้เห็นว่ารัฐบาล อยู่ในขั้นของความพยายามในการประสานฝ่ายต่างๆ เพื่อให้คะแนนเสียงของรัฐบาลมีความมั่นคง จึงมีความพยายามนัดรับประทานอาหาร ประสานกับพรรคการเมืองต่างๆ แต่เสียงเหล่านี้จะมีความหมายในช่วงที่มีการอภิปรายไม่ไว้วางใจ หากไม่สามารถเดินหน้าต่อไปได้ นายกรัฐมนตรี ก็ต้องตัดสินใจ แต่การกำหนดไว้ว่า จะยุบสภาหลังการประชุมเอเปคในเดือนพฤศจิกายนนั้น เห็นว่าแทบจะไม่มีความหมายอะไร เพราะใกล้จะครบวาระของรัฐบาลอยู่แล้ว เหลือเพียง 4 เดือนโดยจะครบวาระในเดือนมีนาคม 2566 และการรอให้ครบวาระจะกลายเป็นข้อจำกัดทางการเมืองด้วย เนื่องจากรัฐธรรมนูญกำหนดให้ ส.ส.ต้องสังกัดพรรคการเมืองภายใน 90 วัน จึงเชื่อว่าฝ่ายรัฐบาลเลือกยุบสภาก่อน เพราะจะทำให้ผู้สมัคร ส.ส.สังกัดพรรคเพียง 30 วัน และพรรคการเมืองที่ตั้งขึ้นใหม่สามารถรองรับนักการเมืองจากพรรคอื่นได้นายสมชัย กล่าวด้วยว่า รัฐบาลคงปรารถนาที่จะอยู่ในตําแหน่งยาวนานที่สุด แต่เชื่อว่า ขณะนี้ทุกพรรคการเมืองพร้อมสำหรับการเลือกตั้งอยู่แล้ว และไม่ได้กลัวการยุบสภา ส่วนเรื่องวาระการดำรงตำแหน่งของนายกรัฐมนตรี จะถูกตีความว่าดำรงตำแหน่งเกิน 8 ปี หรือไม่นั้น นายสมชัย กล่าวว่า เรื่องนี้อาจจะเป็นประเด็นที่บานปลายประเด็นหนึ่งและจะร้อนแรงขึ้นเรื่อยๆ จากนี้ไปจนถึงเดือนสิงหาคม และคงไม่ผ่านเดือนสิงหาคมไปได้ง่ายๆ เพราะ นายกรัฐมนตรี จะอยู่ในกระแสของการถูกกดดันว่า เป็นความไม่ถูกต้องที่จะอยู่ในตำแหน่งเกินกว่าที่รัฐธรรมนูญกำหนด แต่เรื่องนี้คนละส่วนกับเรื่องของการยุบสภา